b'\n_START_ARTICLE_\nACF Fiorentina\n_START_SECTION_\nZgodovina\n_START_PARAGRAPH_\nKlub je bil ustanovljen 26. avgusta 1926, prvo lovoriko pa je osvojil v sezoni 1939-40, ko je Fiorentina osvojila italijanski pokal. V sezoni 1955-56 je sledil prvi naslov dr\xc5\xbeavnega prvaka, tako imenovani scudetto, v naslednjih \xc5\xa1tirih sezonah pa je klub osvajal predvsem druga mesta. V sezoni 1960-61 je Fiorentina drugi\xc4\x8d osvojila italijanski pokal, uspe\xc5\xa1na pa je bila tudi v Evropi, saj je osvojila prvi naslov v Pokalu pokalnih zmagovalcev. V \xc5\xa1estdesetih letih je klub zopet osvojil italijanski pokal, leta 1969 pa znova tudi italijansko prvenstvo. 1975. leta je sledil nov uspeh v italijanskem pokalu, od takrat pa do poznih devetdesetih let pa je sledilo tema\xc4\x8dno obdobje z nastopanjem v Serie B. Po vrnitvi v Serie A leta 1993 se je Fiorentina zopet izkazala v pokalnih tekmovanjih, ko je leta 1996 in 2000 spet osvojila italijanski pokal, v letu 2000 pa je sledil tudi uspeh v italijanskem superpokalu. _NEWLINE_V letu 2001 je pri\xc5\xa1lo do razkritja ogromnih dolgov, ki jih je pridelal predvsem biv\xc5\xa1i predsednik Vittorio Cecchi Gori. Kluba ni bilo ve\xc4\x8d mogo\xc4\x8de re\xc5\xa1iti. Pri\xc5\xa1lo je do bankrota in Fiorentina je v sezoni 2001-02 izpadla iz Serie A. Avgusta 2002 je na pogori\xc5\xa1\xc4\x8du prej\xc5\xa1njega nastal nov klub, imenovan Florentia Viola, katere lastnik je postal Diego Della Valle. Klub je dobil pravice za nastopanje v Serie C2, edini igralec, ki je ostal tudi iz prej\xc5\xa1njega obdobja pa je bil takratni italijanski reprezentant Angelo Di Livio. Klub je v sezoni 2002-03 z lahkoto osvojil prvo mesto v svoji skupini Serie C2 in bi se po vsej logiki moral uvrstiti v Serie C1, vendar je zaradi bizarnega Primera Catania klub lahko presko\xc4\x8dil tretjeliga\xc5\xa1ko tekmovanje in v sezoni 2003-04 nastopil v Serie B. To se je zgodilo zaradi tega, ker je italijanska nogometna zveza zaradi primera Catania drugoliga\xc5\xa1ko tekmovanje raz\xc5\xa1irila iz 20 na 24 klubov. V tej sezoni je klub lahko tudi odkupil prvotno ime Fiorentina in se preimenoval v ACF Fiorentina. _NEWLINE_Klub je v sezoni 2003-04 v Serie B zasedel \xc5\xa1esto mesto, s tem pa je bilo Fiorentini omogo\xc4\x8deno nastopanje v dveh dodatnih tekmah za napredovanje v Serie A, kjer se je pomerila s Perugio, petnajstouvr\xc5\xa1\xc4\x8denim klubom tiste sezone v Serie A. S skupnim izidom 2-1 se je Fiorentina spet uspela uvrstiti v Serie A. V sezoni 2004-05 se je Viola komajda izognila izpadu iz Serie A, v sezoni 2005-2006 pa je klub pod vodstvom trenerja Prandellija ob\xc4\x8dutno izbolj\xc5\xa1al svojo formo in se uvrstil v Ligo prvakov. 14. julija je Fiorentina zaradi name\xc5\xa1\xc4\x8danja tekem izgubila mesto v Ligi prvakov in bila preme\xc5\xa1\xc4\x8dena v Serie B. Sezono 2006/2007 je za\xc4\x8dela z -12 to\xc4\x8dkami.'